Den’enchōfu

Den’enchōfu () on Tokion kaupunginosa Ōtan erillisalueella. Se sijaitsee Ōtan länsirajalla Musashinon ylängöllä Tamajoen vasemmalla rannalla. Den’enchōfu on vaurasta asuinaluetta. Sen perusti puutarhakaupungiksi liikemies Shibusawa Eiichi vuonna 1918; alueella on suunniteltu asemakaava, jonka erityispiirre on Tōkyū-rautateiden asemalta lähtevä säteittäinen katuverkko. Kaupunginosassa on useita viheralueita, joiden alueella on säilynyt muinaisia kofun-hautakumpuja.
Den’enchōfun kaupunginosan pinta-ala on 2,06 neliökilometriä, ja se jakautuu viiteen osa-alueeseen, jotka on numeroitu Den’enchōfu 1-chōme–Den’enchōfu 5-chōme. Niissä on yhteensä 19 087 asukasta (tammikuussa 2025). Kaupunginosan väestötiheys on siten noin 9 300 asukasta neliökilometrillä.
Den’enchōfun kaupunginosan eteläpuolella sijaitsevat lisäksi pienemmät Den’enchōfu-honchōn (田園調布本町) ja Den’enchōfu-minamin (田園調布南) kaupunginosat. Den’enchōfu-honchōn kaupunginosan pinta-ala on 0,48 neliökilometriä, ja siellä on 8 097 asukasta. Den’enchōfu-minamin pinta-ala on 0,31 neliökilometriä, ja siellä on 3 830 asukasta. Kumpikaan näistä kaupunginosista ei jakaudu osa-alueisiin.
Historia.
Den’enchōfun alue kuului alun perin vuonna 1889 perustettuun Chōfun kyläkuntaan. Kaupunginosa sai alkunsa ensimmäisen maailmansodan jälkeen japanilaisena versiona englantilaisen Ebenezer Howardin kehittämästä puutarhakaupungista ("den’entoshi"). Aluetta rakennutti vuonna 1918 perustettu Den’entoshi-osakeyhtiö, jonka alullepanijoihin kuuluivat liikemiehet Shibusawa Eiichi ja Nakano Takenaka. Shibusawan poika Hideo teki kaavoitustyön yhteydessä ekskursion muun muassa Howardin perustamaan Letchworthin puutarhakaupunkiin. Tonttien myynti alueelta alkoi vuonna 1923. Tontit olivat suuria, noin 330–1 650 neliömetrin kokoisia, ja ne oli varustettu vesijohdolla ja viemärillä. Den’entoshi-osakeyhtiö perusti myös aluetta palvelleen Meguron–Kamatan sähkörautatien, yhden nykyisen Tōkyū-rautatieyhtiön edeltäjistä, johon Den’entoshi-emoyhtiö myöhemmin sulautui. Vuonna 1932 puutarhakaupungin alue liitettiin Tokion kaupunkiin osaksi silloisia Setagayan ja Ōmorin suuralueita.
Den’entoshi-osakeyhtiö kehitti puutarhakaupunkia rakentamalla sinne esimerkiksi huvittelu- ja urheilupaikkoja. Vuonna 1923 Tamagawan aseman edustalle avattiin Tamagawa-en-niminen huvipuisto, jossa oli muun muassa kylpylä, akvaario ja teatteri. Huvipuisto säilytti suosionsa vielä toisen maailmansodan jälkeen, mutta se suljettiin lopulta vuonna 1979. Sen paikalle rakennettiin sittemmin tenniskenttiä, ja vuonna 2008 alueesta tehtiin puisto. Vuonna 1934 perustettu Den’en-tennisklubi on sen sijaan edelleen toiminnassa. Klubin yhteyteen valmistui vuonna 1936 Den’en Coliseum -niminen areena, jossa pidettiin muun muassa Japanin ensimmäiset kansainväliset tennisottelut. Areena suljettiin vuonna 1989 ja sen paikalle rakennettiin pääasiassa asuntoja.
Den’enchōfun historiallinen mansardikattoinen rautatieasema, yksi kaupunginosan symboleista, purettiin asema-alueen uudelleenrakennustöiden yhteydessä vuonna 1990. Sen paikalle valmistui alkuperäisen rakennuksen kopio vuonna 2000.
Kaupunkikuva ja rakennukset.
Den’enchōfu sijaitsee Ōtan erillisalueen luoteisrajalla Tamajoen pohjoisrannalla. Joen vastarannalla etelässä on Kanagawan prefektuuriin kuuluva Kawasakin kaupunki. Den’enchōfun naapurikaupunginosia Tokion metropolin puolella ovat lännessä Setagayan erillisalueen Tamazutsumi ja Oyamadai, pohjoisessa Setagayan Tamagawa-Den’enchōfu ja Higashi-Tamagawa, idässä Ōtan erillisalueen Yukigaya-Ōtsukamachi ja etelässä Ōtan Den’enchōfu-honchō. Den’enchōfu-minamin kaupunginosa sijaitsee sen eteläpuolella. Den’enchōfu-honchō ja Den’enchōfu-minami rajautuvat lisäksi Ōtan Minami-Yukigayan, Kita-Minemachin, Nishi-Minemachin ja Unokin kaupunginosiin.
Den’enchōfu on Tokionkin mittakaavassa vaurasta asuinaluetta. Alueen erityispiirteenä on Den’enchōfun aseman länsipuolinen säteittäinen katuverkko. Rakentaminen on sijoittunut Tamajoen rannalta nousevalle ylängölle, joka kuuluu Musashinon ylänköalueeseen. Kaupunginosassa on useita viherhalueita, joista merkittävimpiin kuuluu Tamagawadain puisto, joka sijaitsee Kamenoyaman kofun-hautakummun ympärillä. Puisto tunnetaan myös kirsikankukkien katselupaikkana. Tamagawadain puiston pohjoispuolella on pienempi Hōrain puisto. Viheralueita ja urheilukenttiä on myös Tamajoen rannalla; siellä sijaitseva Tamagawan baseball-kenttä oli 1950-luvulta 1990-luvulle Yomiuri Giants -joukkueen käytössä. Alueelle sijoittuukin paljon joukkueen kultakauden baseball-historiaa.
Tamagawan aseman eteläpuolella on Tamagawa Sengen-jinjan šintolainen pyhäkkö.
Liikenne.
Den’enchōfua palvelevat Tōkyū-rautatieyhtiön Tōyoko-linja ja Meguro-linja. Ne pysähtyvät Den’enchōfun asemalla ja Tamagawan asemalla lähellä Tamajoen rantaa. Lisäksi Tamagawan asemalta lähtee Tōkyū-yhtiön Tamagawa-linja, joka johtaa kaakkoon Kamatan suuntaan. Se pysähtyy myös Numaben asemalla Den’enchōfu-honchōn kaupunginosassa.
Den’enchōfun itärajalla kulkee Tokion prefektuurintie 311, kun taas Tamajoen rantaa seurailee samansuuntainen prefektuurintie 11. Niiden kanssa risteää prefektuurintie 2, joka johtaa Marukobashin sillan kautta Kawasakin kaupunkiin Kanagawan prefektuurissa Tamajoen etelärannalla.